b'\n_START_ARTICLE_\nC\xc3\xb2rtex motor\n_START_SECTION_\nPrimers treballs sobre la funci\xc3\xb3 del c\xc3\xb2rtex motor\n_START_PARAGRAPH_\nAl segle XIX, Eduard Hitzig i Gustav Fritsch van demostrar que l\'estimulaci\xc3\xb3 el\xc3\xa8ctrica de certes parts del cervell podien provocar una contracci\xc3\xb3 muscular en la part oposada del cos._NEWLINE_El 1949, el neurocirurgi\xc3\xa0 canadenc Wilder Penfield va desenvolupar un procediment quir\xc3\xbargic per tal de suavitzar els s\xc3\xadmptomes de l\'epil\xc3\xa8psia. El seu procediment inicial va consistir en estimular el\xc3\xa8ctricament diverses parts de la superf\xc3\xadcie del c\xc3\xb2rtex cerebral del pacient fins a trobar l\'\xc3\xa0rea responsable de la patologia. Durant les seves recerques, va descobrir que l\'estimulaci\xc3\xb3 de l\'\xc3\xa0rea 4 de Brodmann provocava una r\xc3\xa0pida contracci\xc3\xb3 de determinats m\xc3\xbasculs. A m\xc3\xa9s a m\xc3\xa9s, semblava existir un "mapa motor" de la superf\xc3\xadcie del cos al llarg de la circumvoluci\xc3\xb3 de l\'\xc3\xa0rea 4. Avui dia, aquesta \xc3\xa0rea es coneix com a c\xc3\xb2rtex motor primari. A partir d\'aquest descobriment, va trobar que l\'estimulaci\xc3\xb3 de les regions que es troben enfront d\'aquest c\xc3\xb2rtex motor primari o M1 provocaven moviments m\xc3\xa9s complexos. No obstant aix\xc3\xb2, es requeria un major corrent el\xc3\xa8ctric per engegar moviments des d\'aquestes \xc3\xa0rees. Aquestes zones corticals pre-motores es localitzen a l\'\xc3\xa0rea 6 de Brodman.\n_START_SECTION_\nEstudis de neuro-imatge\n_START_PARAGRAPH_\nEls esc\xc3\xa0ners realitzats mitjan\xc3\xa7ant t\xc3\xa8cniques d\'imatge per resson\xc3\xa0ncia magn\xc3\xa8tica funcional sobre persones realitzant una tasca de lectura de paraules han mostrat que l\'activitat de llegir un verb que fa refer\xc3\xa8ncia a una acci\xc3\xb3 relacionada amb la cara, el bra\xc3\xa7 o la cama, provoca un increment en el flux sanguini i en l\'activitat del c\xc3\xb2rtex motor. Les \xc3\xa0rees del c\xc3\xb2rtex motor que s\'activen, corresponen a les zones del c\xc3\xb2rtex motor que estan associades amb l\'activitat concreta a la qual els verbs fan refer\xc3\xa8ncia. Per exemple, llegir la paraula "llepar" pot incrementar el flux sanguini a les zones relacionades amb els moviments de la llengua i la boca. A m\xc3\xa9s a m\xc3\xa9s, durant la lectura de les paraules, tamb\xc3\xa9 s\'incrementa el flux sanguini a les regions pre-motores, l\'\xc3\xa0rea de Broca i l\'\xc3\xa0rea de Wernicke. Amb base en aquesta informaci\xc3\xb3, s\'ha proposat que la comprensi\xc3\xb3 de paraules dep\xc3\xa8n de l\'activaci\xc3\xb3 d\'\xc3\xa0rees cerebrals interconnectades que assimilen informaci\xc3\xb3 sobre una paraula concreta i les seves accions i sensacions associades.'